Վարչական անբաւարարութիւններով եւ ներքին համագործակցութեան պակասի, փորձառութեան փոխանակման պակասի հետեւանքով համայնքապատկան կարգ մը շատ կարեւոր կալուածներ ներկայիս կը շարունակեն ամուլ վիճակի մէջ մնալ։ Մէկ շունչով կարելի է թուարկել տասնեակ մը օրինակ։ Տակաւին չենք խօսիր այն ցաւալի պնդումներուն մասին, որոնք կը վերաբերին զեղծումներու կամ իւրացումներու եւ որոնք շրջանառութեան մէջ են մեր հաւաքական կեանքէն ներս։